钦定古今图书集成/明伦汇编/交谊典/第071卷 > 宋册府元龟 > 《晖上人房饯齐少府使入京序》前人
## 钦定古今图书集成/明伦汇编/交谊典/第071卷 > 宋册府元龟 > 《晖上人房饯齐少府使入京序》前人

“永淳二年四月孟夏，东海齐子官于此州。”虽黄绶位
轻，而青云望重，故能委邦君而坐啸，屈刺史而知名。
属乎銮驾巡方，诸侯纳贡。将欲对扬天子，命我同行。
执玉帛而当朝，拥𬴂骖而戒道。指途河渭，发引岷嵎。
粤以丙丁之日，次于晖公别舍，盖言离也。尔其岩泉
列坐，竹树交筵。吐清霭于轩窗，栖白云于左右。参差
“池榭，乱山水之清音；缭绕阶庭，杂峰崖之异势。入禅
房而避暑，肃风景于中林；开水殿而追凉，彻氛埃于
户外。瑶琴合奏，翠斝时行，谈窈窕于天人，极流连于
晷刻。既而欢乐极，良辰征，攀白日而不回，唱浮云而
告别。山光黯黯，凝绿树之将曛；岚气沈沈，结苍云而
遂晚。”虽同交未阻，风月可留；岐路方乖，关山成恨。嗟
乎“朝廷子入，期富贵于崇朝；林岭吾栖，学神仙而未
毕。青霞路绝，朱绂途遥，言此会之何时？愿相逢而谁
代？永怀千古，岂知仁者之交；凡我三人，盍崇不朽之
迹？斯文未丧，题之此山”，同疏六韵云尔。